Matimba Die Matimba-kragstasie is geleë naby Lephalale in die Limpopoprovinsie. Dit is steenkool-aangedrewe kragstasie wat deur Eskom besit en bedryf word. Die woord "Matimba" beteken "krag" in die Tsonga-taal. Die konstruksie van Matimba het in 1981 'n aanvang geneem. Die kragstasie bestaan uit ses 665 MW eenhede met 'n totale vermoë van 3 990 MW, en was die grootste direkte droogverkoelde kragstasie ter wêreld, ten minste totdat Medupi-kragstasie en Kusile-kragstasie aanlyn kom. Die kragstasie is in diens gestel tussen 1988 en 1993. Steenkool word voorsien deur die Grootgelukmyn op die Waterberg-steenkoolveld. Die myn het 'n geskatte lewensduur van 35 jaar wat tot 50 jaar verleng kan word. In 2012 is die opgradering van die volledige hoofstoomstelsel by Matimba deur Eskom oorweeg. Die werk is suksesvol deur die kragopwekking-afdeling van Babcock International gedoen. Vanaf 2008 het Eskom probleme ondervind met verhoogde elektrisiteitsverbruik wat hulle nie kon nakom nie weens die beperkte aanlegkapasiteit wat hulle gehad het. Hierdie uitdagings het Eskom genoodsaak om doeltreffender te wees in die bestuur van die aanlegbates wat hulle bedryf het (soos Matimba-kragstasie).